|  |
| --- |
| PATVIRTINTA |
| Klaipėdos miesto savivaldybės |
| tarybos 2015 m. rugsėjis 24 d. |
| sprendimu Nr. T2-263 |

**KLAIPĖDOS MIESTO AKADEMINIŲ REIKALŲ TARYBOS NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto akademinių reikalų tarybos nuostatai (toliau – Nuostatai) reglamentuoja Klaipėdos miesto akademinių reikalų tarybos (toliau – KMART) funkcijas, teises, pareigas, atsakomybę ir darbo organizavimą.

2. KMART – prie Klaipėdos miesto savivaldybės (toliau – Savivaldybė) tarybos visuomeniniais pagrindais veikiantis patariamasis kolegialus organas Savivaldybės ir mokslo įstaigų bendradarbiavimo klausimams.

3. KMART savo veikloje vadovaujasi Lietuvos Respublikos Konstitucija, Lietuvos Respublikos įstatymais, Savivaldybės tarybos sprendimais, kitais teisės aktais ir šiais Nuostatais.

4. KMART sudaroma iš Savivaldybės tarybos narių ir Savivaldybės administracijos valstybės tarnautojų, Klaipėdos aukštųjų mokyklų ir šių mokyklų studentų atstovybių deleguotų atstovų, profesinių technikos mokyklų, verslo atstovų, mokyklų asocijuotos struktūros atstovų.

5. Vykdydama savo veiklą KMART bendradarbiauja su valstybės ir Savivaldybės institucijomis ir įstaigomis, nevyriausybinėmis organizacijomis.

6. KMART savo sprendimus priima laikydamasi nešališkumo, objektyvumo, lygiateisiškumo, nediskriminavimo ir kitų teisės principų. Priimdama sprendimus KMART yra savarankiška.

II SKYRIUS

KMART TIKSLAI IR FUNKCIJOS

7. KMART veiklos tikslas – stiprinti bendradarbiavimą tarp Savivaldybės ir akademinės bendruomenės siekiant, kad Klaipėda taptų akademiniu centru.

8. KMART veiklos uždaviniai:

8.1. skatinti bendradarbiavimą tarp Savivaldybės ir akademinės bendruomenės, siekiant gerinti sąlygas akademinei veiklai, stiprinti akademinio miesto įvaizdį;

8.2. siekti darbo rinkos poreikių ir akademinių paslaugų subalansuotos politikos;

8.3. siekti aktyvesnio akademinės bendruomenės integravimo į miesto gyvenimą.

9. Siekdama įgyvendinti savo veiklos tikslus, KMART vykdo šias funkcijas:

9.1. inicijuoja miestui ir akademinei bendruomenei aktualių projektų įgyvendinimą;

9.2. teikia siūlymus Savivaldybės administracijai ar Savivaldybės tarybai akademinei bendruomenei aktualiais klausimais;

9.3. viešai reiškia savo nuomonę svarbiais miesto, mokslo ir studijų klausimais;

9.4. formuoja miesto interesus atitinkančių taikomųjų tyrimų poreikį;

9.5. inicijuoja specialistų poreikio miestui tyrimų organizavimą.

**III SKYRIUS**

**KMART SUDARYMAS IR DARBO ORGANIZAVIMAS**

10. KMART tvirtina Savivaldybės taryba 4 metų laikotarpiui. Kadencijų skaičius KMART neribojamas.

KMART sudaroma tokiu principu: po 1 Klaipėdoje veikiančių aukštųjų mokyklų atstovą, 3 Savivaldybės tarybos nariai, 3 Savivaldybės administracijos atstovai, 1 aukštųjų mokyklų studentų atstovybių atstovas, 1 Mokyklų direktorių tarybos atstovas, 1 Lietuvos jūrų krovos kompanijų asociacijos atstovas, 1 Lietuvos pramonininkų konfederacijos atstovas, 1 Klaipėdos apskrities darbdavių asociacijos atstovas, 1 profesinių mokyklų atstovas.

11. Pirmąjį KMART posėdį šaukia Savivaldybės administracijos direktoriaus įpareigotas darbuotojas ne vėliau kaip per 1 mėnesį nuo jos sudėties patvirtinimo.

12. KMART per pirmąjį savo posėdį iš narių renka kandidatą į pirmininkus, jo pavaduotoją ir sekretorių. KMART tarybos pirmininko kandidatūrą teikia Savivaldybės merui.

13. Savivaldybės mero teikimu KMART tarybos pirmininką tvirtina Savivaldybės taryba.

14. KMART vadovauja pirmininkas, jeigu jo nėra – pavaduotojas.

15. KMART pirmininku išrinkus Savivaldybės atstovą, KMART pirmininko pavaduotoju turi būti renkamas Klaipėdos aukštųjų mokyklų atstovas ir atvirkščiai.

16. KMART sudėtis keičiama, papildoma Savivaldybės tarybos sprendimu.

17. KMART nario įgaliojimai nutrūksta, jeigu:

17.1. KMART narys atsistatydina savo noru;

17.2. nutrūksta jo darbo (tarnybos, studijų ar studentų atstovybės koordinavimo) santykiai atstovaujamoje Savivaldybės institucijoje ar aukštojoje mokykloje;

17.3. jis atšaukiamas jį delegavusios institucijos iniciatyva;

17.4. Savivaldybės tarybos sprendimu KMART veikla sustabdoma.

18. Savivaldybės tarybos sprendimu vietoj KMART nario, kurio įgaliojimai nutrūko, į KMART paskiriamas kitas narys.

19. Pagrindinė KMART veiklos forma yra posėdžiai.

20. KMART posėdžiai šaukiami pagal poreikį, bet ne rečiau kaip kartą per tris mėnesius. KMART posėdžius šaukia ir jiems pirmininkauja KMART pirmininkas. Iniciatyvos teisę sušaukti KMART posėdį turi kiekvienas KMART narys. Tokiu atveju jis teikia pasiūlymą KMART pirmininkui, kuris per 2 savaites nuo pasiūlymo gavimo dienos turi sušaukti KMART posėdį.

21. Apie šaukiamą KMART posėdį KMART sekretorius turi informuoti visus KMART narius ne vėliau kaip prieš 5 kalendorines dienas. Ne vėliau kaip prieš 1 darbo dieną iki nurodyto termino KMART sekretorius KMART nariams išsiunčia būsimo posėdžio darbotvarkės projektą ir jame numatomų svarstyti dokumentų ar jų projektų kopijas. KMART posėdžio darbotvarkė dėl svarbių priežasčių gali būti keičiama posėdžio metu, jei už tai balsuoja dauguma posėdyje dalyvavusių KMART narių.

22. KMART posėdis yra teisėtas, jei jame dalyvauja daugiau kaip pusė KMART narių.

23. KMART pirmininkas:

23.1. organizuoja KMART darbą ir atsako už jai pavestų funkcijų vykdymą;

23.2. nustato KMART posėdžio laiką ir vietą;

23.3. pasirašo KMART posėdžio protokolus, kitus dokumentus, susijusius su KMART veikla;

23.4. kontroliuoja KMART pasiūlymų ir išvadų pateikimą Savivaldybei, kitoms Savivaldybės institucijoms ir įstaigoms;

23.5. veikia KMART vardu, atstovauja jai Savivaldybės taryboje, kitose institucijose ir organizacijose arba įgalioja tai daryti kitus KMART narius;

23.6. prireikus duoda pavedimus kitiems KMART nariams.

24. KMART sekretorius:

24.1. informuoja KMART narius apie posėdžio laiką, vietą ir pateikia posėdžio darbotvarkę;

24.2. parengia ir pateikia KMART svarstomu klausimu būtinus dokumentus;

24.3. surašo ir pasirašo KMART posėdžio protokolą;

24.4. organizuoja KMART pasiūlymų ir išvadų pateikimą Savivaldybei, kitoms Savivaldybės institucijoms ir įstaigoms;

24.5. per 10 kalendorinių dienų nuo posėdžio skelbia KMART protokolus Savivaldybės interneto svetainėje www.klaipeda.lt.

25. KMART sprendimus priima posėdyje dalyvaujančių KMART narių balsų dauguma. Jeigu balsai pasiskirsto po lygiai, lemia posėdžio pirmininko balsas.

26. KMART posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

27. KMART narys privalo nusišalinti priimant sprendimus, kurie gali sukelti interesų konfliktą pagal Lietuvos Respublikos viešųjų ir privačių interesų derinimo valstybinėje tarnyboje įstatymą.

**IV SKYRIUS**

**KMART TEISĖS, PAREIGOS IR ATSAKOMYBĖ**

28. KMART turi šias teises:

28.1. pasitelkusi specialistus (ekspertus), kreiptis į valstybės institucijas, mokslo ir studijų institucijas su prašymu pateikti išvadas ir kitą reikiamą medžiagą, kviesti į posėdžius valstybės ir Savivaldybės institucijų ir įstaigų, kitų nevyriausybinių organizacijų ir įstaigų atstovus ir nepriklausomus ekspertus;

28.2. skleisti visuomenei informaciją apie KMART veiklą, organizuoti diskusijas.

29. Vykdydami savo funkcijas, KMART nariai privalo nustatyta tvarka laikytis Lietuvos Respublikos teisės aktų.

30. KMART nariai privalo lankyti rengiamus posėdžius.

31. KMART kartą per metus už savo veiklą atsiskaito Savivaldybės tarybai, ataskaita teikiama kasmet iki kovo mėnesio.

32. KMART nariai, pažeidę Lietuvos Respublikos teisės aktus ar šiuos Nuostatus vykdydami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_